病中作此
作者：李流謙
朝代：宋

paragraphs: 苦熱日念秋，秋至轉多病。
枯藤不得力，小室同械禁。
形骸老翁然，但未雪繞鬢。
秋山疊翠嶂，秋月掛冰鏡。
朝躋閑屐齒，夜語閣麈柄。
妻孥生悵望，煮藥勸屢進。
故人尚記存，折簡時一問。
年來識真妄，水月空萬境。
鬭蟻非實響，杯蛇亦幻影。
誰于炯炯中，屑金作塵眚。
酒盞行欲謝，雲窗豈復近。
唯有妙蓮華，勝味方雋永。
誰來炷爐熏，佩子法王印。